| "Vahinko"Sanni |
| --- |
| Singlen "Vahinko" kansikuva |
| Singlen tiedot |
|  Albumilta | *Sanni* |
|  Julkaistu | 8. kesäkuuta 2016 |
|  Tuottaja(t) | Hank Solo |
|  Tyylilaji | pop |
|  Kesto | 04.00 |
|  Levy-yhtiö | Warner Music Finland |
| Listasijoitukset |
| Suomi Suomen virallinen lista: 2. |
| Sannin muut singlet |
| "Että mitähän vittua"2016 | "Vahinko"2016 | "Oo se kun oot"2016 |

"**Vahinko**" on suomalaisen poplaulaja Sannin kappale hänen kolmannelta studioalbumiltaan. Kappale julkaistiin albumin toisena singlenä 8. kesäkuuta 2016. Kappaleen on säveltänyt Sanni itse yhdessä Hank Solon kanssa. Sanoituksen Sanni on tehnyt yksin. Single ylitti platinalevyrajan elokuussa 2016.

Sanni on kertonut kappaleen kertovan "obsessiosta johonkin saavuttamattomaan tai varattuun tyyppiin". Kappaleen on luonnehdittu kertovan myös siitä "miten ihmiseen voi olla niin ihastunut, että on valmis joustamaan moraalistaan ja sietämään huonoakin kohtelua".

Musiikkivideo
-------------

Kappaleen musiikkivideo julkaistiin maanantaina 15. elokuuta 2016 Sannin YouTube-kanavalla. Videolla artistin fanit esittivät laulavansa kappaletta. Idean videoon Sanni sai saatuaan kappaleen julkaisun jälkeen useita videoita faneiltaan Snapchatiin, jossa hänen seuraajansa lauloivat "Vahinko"-kappaletta.

Musiikkivideo poistettiin kuitenkin YouTubesta jo seuraavana päivänä. Poiston syynä oli videolla esiintyvät lapset, jotka lauloivat kappaleen seksin harrastamiseen viittaavaa sanoitusta. Poistotiedotteen yhteydessä kuitenkin kerrottiin kaikilla videoon osallistuneilla olleen kuvauslupa ja alaikäisillä osallistuneilla vanhempien kirjallinen suostumus.

Helsingin Sanomien toimittaja Jussi Lehmusvesi kirjoitti artikkelissaan, että videota katsellessa "aikuiselle tulee epämiellyttävä olo". Hän kirjoitti myös, että "testattavaksi tarjoutuminen ei pitäisi kuulua pikkutyttöjen ajatusmaailmaan ja tulkintani mukaan video flirttailee pedofilian kanssa". Soundi-lehden toimittaja Saku Schildtin mukaan videolla "aletaan koluta sellaisten mielikuvien syövereitä" joiden kanssa hän ei halua olla missään tekemisissä. Lastenpsykiatri Jari Sinkkonen kuvaili Ylen haastattelussa videota muun muassa "pedofiilin päiväuneksi".

Videon poistosta päätti Warner Music Finlandin kotimaisen musiikin päällikkö Asko Kallonen, joka on kertonut, ettei video ollut levy-yhtiön toimeksiantama, vaan Sanni itse suunnitteli ja oli myös toteuttamassa videota. Video oli päätynyt levitykseen ennen kuin yhtiön johto oli nähnyt videota.*lähde?* Sanni itse kommentoi kohua sanoen: "Emme osanneet tiimini kanssa odottaa, että videoon saatettaisiin rinnastaa vastenmielisiä assosiaatioita, kun lähtökohtaisesti tarkoitus oli vaan antaa faneille mahdollisuus laulaa lempikappalettaan biisin musavideolla."

Listahistoria
-------------

"Vahinko" nousi heti ensimmäisellä listaviikollaan 24/2016 Suomen virallisen latauslistan ensimmäiselle sijalle. Singlelistalla ensimmäisen viikon sijoitus oli toinen. Kummallakin listalla ensimmäisen viikon sijoitus oli sen paras sijoitus.

Radiosoitossa "Vahinko" nousi Suomen soitetuimmaksi radiokappaleeksi viikolla 31/2016. Kappale oli soitetuin kaksi peräkkäistä viikkoa.

### Listasijoitukset

| Lista | Parassijoitus |
| --- | --- |
| Suomen virallinen singlelista | 2 |
| Suomen virallinen latauslista | 1 |
| Radiolista | 1 |

Lähteet
-------

1. 1 2 3  Musiikkituottajat - Tilastot - Suomen virallinen lista: Sanni - Vahinko *Musiikkituottajat*.  Arkistoitu 30.6.2016. Viitattu 29.8.2016.
2. ↑  SANNI julkaisi uuden singlen Vahinko *Warner Music Finland*.  8.6.2016. Viitattu 29.8.2016.
3. ↑  Vahinko - Single *iTunes*. Viitattu 29.8.2016.
4. ↑  Sanni ‎– Vahinko *Discogs*. Viitattu 29.8.2016.
5. ↑  Sannin Vahinko myi platinaa ja sai musiikkivideon *NRJ*.  16.8.2016.  Arkistoitu 16.8.2016. Viitattu 29.8.2016.
6. ↑  Ampuja, Eetu: Pamahti heti Spotifyn ykköseksi – Sanni kertoo IS:lle Vahinko -uutuusbiisistään: "Kappale kirjoitti itse itsensä" *Ilta-Sanomat*.  10.6.2016.  Arkistoitu 10.9.2016. Viitattu 29.8.2016.
7. ↑  Siltamäki, Tuija: Ensin Sannin musiikkivideosta nostettiin kohu, sitten kohuvideon poistamisesta – mistä on kyse? *Aamulehti*.  16.8.2016.  Arkistoitu 16.8.2016. Viitattu 29.8.2016.
8. 1 2  SANNI 15. elokuuta 2016 *SANNI*.  15.8.2016. Viitattu 29.8.2016.
9. 1 2  SANNI 16. elokuuta 2016 *SANNI*.  16.8.2016. Viitattu 29.8.2016.
10. 1 2  Lehmusvesi, Jussi: Sannin musiikkivideolla lapset laulavat seksistä – levy-yhtiö poisti videon netistä kysymysten jälkeen *Helsingin Sanomat*.  16.8.2016. Viitattu 29.8.2016.
11. ↑  Schildt, Saku: Kommentti: Kun närkästyneet vanhukset pilasivat Sanni-fanien ilon *Soundi*.  16.8.2016. Viitattu 29.8.2016.
12. ↑  Lehtinen, Don: "Kuin pedofiilin päiväuni" – julkkispsykiatri teilaa Sannin videon Ylellä *Helsingin Uutiset*.  19.8.2016. Viitattu 29.8.2016.
13. ↑  Mattila, Ilkka: Maija Vilkkumaa: Sannin videon poisto on "keski-ikäisten miesten tyttöihin kohdistamaa ahdistavaa suojelua" – levy-yhtiön päällikkö päätti poistosta *Helsingin Sanomat*.  17.8.2016. Viitattu 29.8.2016.
14. ↑  Grünn, Emma: SANNI poisti uuden Vahinko-musiikkivideonsa: Emme osanneet odottaa vastenmielisiä assosiaatioita *YleX*.  16.8.2016. Viitattu 12.6.2019.